ชุดเฉพาะกิจพร้อมปฏิบัติการดูแลความปลอดภัยนักท่องเที่ยวด้วยเรือเร็ว รับมืออุบัติภัยทางทะเลในพื้นที่อ
ชุดเฉพาะกิจพร้อมปฏิบัติการดูแลความปลอดภัยนักท่องเที่ยวด้วยเรือเร็ว รับมืออุบัติภัยทางทะเลในพื้นที่อุทยานแห่งชาติหมู่เกาะสิมิลัน จังหวัดพังงา
 


ที่ท่าเทียบเรือฐานทัพเรือพังงา ทัพเรือภาคที่ 3 ตำบลลำแก่น อำเภอท้ายเหมือง จังหวัดพังงา นายสิทธิชัย ศักดา ผู้ว่าราชการจังหวัดพังงา ประธานปล่อยชุดเฉพาะกิจดูแลความปลอดภัยของนักท่องเที่ยวทางทะเล ซึ่งประกอบไปด้วย เจ้าหน้าที่ ปภ.จ.พังงา , ปกครองจังหวัดพังงา , แพทย์และพยาบาลจากสำนักงานสาธารณสุขจังหวัดพังงา , สำนักงานท่องเที่ยวและกีฬาจังหวัดพังงา และเจ้าหน้าที่ตำรวจ รวม 7 คน ออกปฏิบัติการทางทะเลในการช่วยเหลือนักท่องเที่ยวที่ประสบเหตุในเบื้องต้น หรือเสียชีวิต พร้อมอำนวยความสะดวกให้กับนักท่องเที่ยว รวมถึงการประเมิน วิเคราะห์ และติดตามสถานการณ์ของนักท่องเที่ยวในพื้นที่อุทยานแห่งชาติหมู่เกาะสิมิลัน เป็นการเพิ่มศักยภาพความเชื่อมั่นด้านการท่องเที่ยว



เนื่องจากจังหวัดพังงามีแหล่งท่องเที่ยวทั้งทางบกและทางทะเล มีหมู่เกาะในทะเลอันดามันอยู่เป็นจำนวนมาก เช่น หมู่เกาะสุรินทร์ และหมู่เกาะสิมิลัน เป็น Destination ของนักท่องเที่ยวทั่วโลก โดยแต่ละปีมีทั้งชาวไทยและต่างชาติเดินทางมาชมความสวยงามของธรรมชาติในจังหวัดพังงาหลายล้านคน และเพิ่มขึ้นทุกๆ ปี สร้างมูลค่าทางเศรษฐกิจมหาศาล จากนักท่องเที่ยวที่เพิ่มขึ้นส่งผลให้เกิดอุบัติเหตุทางน้ำบ่อยครั้ง ทำให้มีผู้ที่ได้รับบาดเจ็บ หรือเสียชีวิต ทั้งจากเรือโดยสาร , การดำน้ำ , การเล่นน้ำ , จมน้ำ และเรือชนกัน



ซึ่งจากสถิติการเกิดอุบัติเหตุมักเกิดขึ้นในพื้นที่จังหวัดพังงา และพื้นที่ใกล้เคียงด้วย จึงมีความจำเป็นที่ต้องเตรียมความพร้อม และเพิ่มมาตรการดูแลความปลอดภัยด้านการท่องเที่ยว โดยชุดเฉพาะกิจทีมแรกจะปฏิบัติหน้าที่ด้วยเรือเร็ว พร้อมอุปกรณ์พยาบาลกู้ชีพเบื้องต้นอย่างครบครัน มีความคล่องตัวในการเข้าถึงพื้นที่เกิดเหตุได้อย่างทันที และประจำการอยู่ที่อุทยานแห่งชาติหมู่เกาะสิมิลัน เป็นระยะเวลา 7 วัน